Krýsuvíkurkirkja brann í janúar árið 2010 eða fyrir tíu árum . Það voru fjögur ungmenni sem kveiktu í henni . Í yfirheyrslu hjá lögreglunni sögðust þau ætla að hafa kveikja í einhverri kirkju og tilviljun réði því að það var Krýsuvíkurkirkja . Það var dapurlegt . En þó sem betur fer engin endalok Krýsuvíkurkirkju . Kirkjan sem brann var reist árið 1857 og friðuð árið 1990 . Hún var í vörslu Þjóðminjasafns Íslands . Eftir brunann kom sú hugmynd upp að nemendur við Iðnskólann í Hafnarfirði myndu endursmíða kirkjuna . Verk þeirra yrði metið sem hluti af námi . Menn sáu fyrir sér að endurbyggingin væri góð leið til að kynna fyrir nemendum gamalt handbragð og halda því við . Enda væri mikilvægt að varðveita kunnáttu í íslensku handverki sem tengist húsbyggingum . Hafist var handa og góðu heilli voru til teikningar af kirkjunni frá 2002 . Grindarteikningar voru gerðar . Það er Hrafnkell Marinósson , deildarstjóri í Tækniskóla Hafnarfjarðar og byggingastjóri verksins , sem hefur haft yfirumsjón með öllu er að því lýtur . Kirkjan . is fór á fund hans til að kanna á hvaða stigi endurbyggingin væri tíu árum eftir brunann . „ Lokahnykkurinn er eftir , “ segir Hrafnkell fullur bjartsýni en bætir við að efnisskortur og réttar stærðir á borðum standi þeim eins og er fyrir þrifum – á breiðu og þykku efni sem sannarlega þarf að vera fura . „ Við skilum kirkjunni af okkur í vetur , “ segir Hrafnkell ánægður á svip og hress í bragði og skýtur að með þungri áherslu : „ Fyrir vorið . “ Hann segir verkið hafa haft góða nærveru og verið skemmtilegt . Verkið hafi tekið lengri tíma en búist var við og fyrir því eru ýmsar ástæður . „ Þetta reyndist vera mun flóknara mál að vinna með nemendum en ég gerði mér grein fyrir í upphafi , “ segir Hrafnkell . „ Hundruð nemenda hafa komið að verkinu frá því að það hófst . “ Hrafnkell segir að vinna við kirkjuna hafi ekki komið heim og saman við áfangalýsingu hjá nemendum og það verið dálítið snúið úrlausnar . Hann hafi svo handvalið nemendur og það gengið vel út af fyrir sig og það hafi verið gott að vinna með nemendunum . „ Það hefur verið gott að hafa kirkjuna hér , “ segir Hrafnkell , „ en ég hlakka auðvitað til þegar hún verður komin á sinn stað . “ Búið er að koma undirstöðum kirkjunnar fyrir og þær bíða hennar þolinmóðar . „ Við fórum hægt af stað , byrjuðum á því að smíða glugga og fög , “ segir Hrafnkell , „ síðan gólfgrindur og veggjagrindur . “ Vel var vandað til alls og í engu farið óðslega . Góðir hlutir gerast hægt . „ Markmiðið var að byggja hana í sem upprunalegustu horfi , “ segir Hrafnkell , „ en hún er náttúrlega miklu betur byggð en sú sem var fyrir . “ Hann segir að nútímamenn hafi auðvitað miklu betra efni til smíðinnar en fyrri tíðar menn sem og betri tæki og tól . „ Svo er auðvitað allt annað fyrir okkur að smíða hana hér í skólanum í bænum heldur en fyrir fyrri tíma menn sem þurftu að reisa hana úti í móa ef svo má segja . “ Hrafnkell segir að ekki hafi alltaf verið auðvelt að fá réttan við í kirkjuna og í réttum stærðum . „ Við fengum viði úr gömlu sláturhúsi sem rifið var á Sauðárkróki , “ segir Hrafnkell . „ Og burðarviði gólfsins sem er mjög efnismikið fengum við líka að norðan “ . Hrafnkell segir að þeir hafi líka fengið rekavið norðan af Ströndum , furu , og hún verið bandsöguð fyrir þá . Hrafnkell segist hafa átt afar gott samstarf við Guðmund Lúther Hafsteinsson hjá Þjóðminjasafninu en safnið hefur yfirumsjón með verkinu . Það er gaman að sjá hve mjög langt á veg verkið er komið . Kirkjan stendur bak við Tækniskólann í Hafnarfirði . Fyrir kirkjudyrum er þverspýta , boruð niður í hurðarkarmana og tók Hrafnkell veglegan bor með með sér til að ljúka kirkjunni upp . Þegar inn var komið tók mjúkur ilmur af hampi og viði á móti , og Hrafnkell kveikti ljós í kirkjunni . Bekki á eftir að smíða en vinna við þá er hafin . „ Þeir eiga vera úr kirkjubekkjagæðavið , “ segir Hrafnkell . Innri kirkjuhurðin er úr ösp en annars er húsið meira og minna úr furu . Kirkjueldurinn grandaði ekki lömunum og dyralæsingunni á sínum tíma . „ Kirkjan er hæfilega gisin , “ segir Hrafnkell , „ með vindpappa og raki blæðir í gegnum veggina , svo hún á að loftræsta sig . “ Í kirkjunni verður ekkert rafmagn frekar en áður og hún er ekki kynt upp . Framgangur verksins hefur verið færður til bókar og mynda , Erlendur Sveinsson , kvikmyndagerðarmaður , hefur bæði myndað verkið og kvikmyndað . Eins Sigurjón Pétursson sem tók myndir . Þá hafi sjónvarpsmenn komið í heimsókn og tekið myndir og fjallað um verkið . Í bygginganefnd kirkjunnar sitja þeir Guðmundur Lúther Hafsteinsson , sviðsstjóri húsasafns hjá Þjóðminjasafni Íslands , Björn Pétursson , minjavörður Byggðasafns Hafnarfjarðar , og Hrafnkell Marinósson , kennari við Tækniskólann í Hafnarfirði sem áður var Iðnskólinn í Hafnarfirði . Hrafnkell Marinósson má vera stoltur af endurbyggingu Krýsuvíkurkirkju sem hann hefur stýrt af ábyrgð og umhyggju . Hrafnkell sýnir hlið úr kirkjubekk , gæðaviður og rétt stærð